|  |
| --- |
| ***Директни плащания*** |

**1. Със заповед на министъра на земеделието, храните и горите се удължава с един месец срокът за вписване на тютюнопроизводителите в публичния регистър за реколта 2021 г.** За да се даде възможност на по-голям брой земеделски стопани да спазят нормативната уредба в сектор "Тютюн", срокът за подаване на документи се удължава до 30 април 2021 г., включително. Съгласно Закона за тютюна, тютюневите и свързаните с тях изделия, тютюнопроизводителите се регистрират всяка година до 31 март.

|  |  |
| --- | --- |
| ***Визия за ОСП след 2020 г.*** |  |

**2**. **На 25 март ЕК прие план за действие за биологичното производство, който е част от Зеления пакт, заедно със стратегията „От фермата до трапезата“, Стратегията за горите, Стратегията за биологично разнообразие и Закон за климата.** Общата цел на плана за биологичното производство е стимулиране на производството и потреблението на биологични продукти, достигане до 2030 г. на дял на биологичното земеделие в размер на 25 % от земеделската земя, както и значително увеличаване на биологичната аквакултура. В плана се предлагат 23 действия, структурирани около 3 оси- стимулиране на потреблението, увеличаване на производството и по-нататъшно подобряване на устойчивостта на сектора, с цел да се осигури балансиран растеж. Комисията насърчава държавите членки да разработят национални планове за действие в областта на биологичното производство, за да увеличат своя национален дял на биологично земеделие. Налице са съществени различия между държавите членки по отношение на използваната понастоящем за биологично земеделие земя, като нейният дял е в интервала от 0,5% до над 25 %, се посочва в становището на ЕК по новия план. ЕК препоръчва националните планове в областта на биологичното производство да бъдат включени към националните стратегически планове по ОСП, като се набележат мерки, излизащи извън обхвата на земеделието и на предложеното по линия на ОСП. Комисията възнамерява да увеличи дела на научните изследвания и иновациите и да отдели поне 30% от бюджета за научноизследователски и иновационни действия в областта на земеделието, горите и селските райони за теми, специфични или свързани с биологичния сектор, по програма Хоризонт Европа. По тази програма са заделени 10 млрд. евро за земеделие и биоразнообразие. С планът за действие се цели допълнително подобряване на резултатите от биологичното земеделие от гледна точка на устойчивостта. Действията ще бъдат насочени към подобряване на хуманното отношение към животните, гарантиране на наличието на биологични семена, намаляване на въглеродния отпечатък на сектора и свеждане до минимум на използването на пластмаси, вода и енергия. По отношение на аквакултурите, новите стратегически насоки за устойчиво развитие на аквакултурите в ЕС, ще бъдат приети от Комисията през пролетта на 2021 г. Планът е достъпен на следния електонен адрес: <https://ec.europa.eu/info/sites/info/files/food-farming-fisheries/farming/documents/com2021_141_act_organic-action-plan_en.pdf>

|  |  |
| --- | --- |
| ***Още от ЕС и света*** |  |

**3.** **На 08 април 2021 г. Европейската комисия публикува „Оценката на въздействието на ОСП върху обновяването на поколенията, местното развитие и заетостта в селските райони“.** Основна констатация от оценката е, че остаряването на европейските фермери е едно от най-големите предизвикателства, пред които са изправени селските райони. Въздействието на ОСП върху обновяването на поколенията е предимно положително, но остава ограничено, особено в региони, в които липсва основна инфраструктура и услуги. ОСП сама по себе си не е достатъчна за справяне с основните пречки за навлизане в земеделието, като достъп до земя и достъп до капитали. Мерките, включени в ОСП, подпомагат икономическата устойчивост на младите фермери, но пълният потенциал на такива мерки не се използва. Оценката е подкрепена от външно проучване и изследва ефективността, уместността, съгласуваността и добавената стойност по двата стълба на ОСП, прилагани в периода между 2014 и 2020 г. Мерките, оценени в оценката са тези, които са най-подходящи за обновяване на поколенията: подкрепа с директни плащания на млади фермери; инвестиционна подкрепа и помощ за стартиране на бизнес („Мерки за обновяване на поколенията на ОСП“). Оценката установява, че подкрепата, предоставена за „мерките за обновяване на поколенията на ОСП“, има положително въздействие върху увеличаването на броя на младите фермери, макар и в ограничена степен. Това положително въздействие зависи и от други фактори. Например, социално-културните и по-широките икономически стимули играят важна роля при вземането на решение за селско стопанство или живот в селските райони. Подкрепата, предоставена от мерките за обновяване на поколенията, помага на новите фермери с общите разходи след създаването на тяхното стопанство и подкрепата за инвестиции в ранните години. Само по себе си обаче това е недостатъчно за справяне с основните бариери за навлизане в земеделието, като например достъп до земя и капитали. Въпреки че нивото на обучение на младите мениджъри на ферми под 35 години се е увеличило с времето, достъпът до знания и съвети все още е недостатъчен. През 2016 г. само 43% от младите мениджъри на ферми са имали повече практически опит, в сравнение с 32% средно за всички земеделски производители в ЕС. Анализът показва ползите от предоставянето на официално обучение и консултации, като условие за достъп до капиталови безвъзмездни средства, помощ за стартиране и/или директно плащане за млади фермери. Подкрепата за развитие на селските райони, допълнена от други политики на ЕС, като регионалните и кохезионните фондове, които насърчават икономическата диверсификация на селските райони, по-добрите услуги и инфраструктурата (включително широколентовия интернет), са жизненоважни за подобряване на икономическия климат в селските райони. Предоставянето и въздействието на мерките за обновяване на поколенията могат да бъдат подобрени чрез множество инструменти на ОСП и извън ОСП и по-широки законодателни и фискални разпоредби. Бъдещите стратегически планове на ОСП ще осигурят адекватна рамка за преминаване в тази посока.